រដ្ឋាភិបាល​ពន្យារ​ពេល​អនុវត្ត​ពន្ធ​លើ​ចំណេញ​​មូលធន​ទៅ​ឆ្នាំ២០២២
អគ្គនាយកដ្ឋាន​ពន្ធដារ​បញ្ជាក់​ថា​ ការ​សម្រេច​ពន្យារ​ពេល​នេះ គឺ​ដើម្បី​ទុក​«ពេល​វេលា​គ្រប់គ្រាន់​»​ដល់​អ្នក​ជាប់​ពន្ធ និង​សាធារណជន​ទាំង​អស់ ដើម្បីស្វែង​យល់​ឲ្យ​កាន់​តែ​ច្បាស់​ និង​ត្រៀម​ខ្លួន​ចាប់​ផ្តើម​បង់​ពន្ធ​​ចាប់​ពី​​ដើម​ឆ្នាំ​២០២២។
ភ្នំពេញ — រដ្ឋាភិបាលបានសម្រេចពន្យារពេលអនុវត្តពន្ធលើប្រាក់ចំណេញទៅដើមឆ្នាំ២០២២វិញ។ កាលពីដើមឡើយ ការអនុវត្តពន្ធលើចំណេញមូលធន គ្រោងចាប់ផ្តើមពីដើមឆ្នាំក្រោយ។ ការសម្រេចយកពន្ធនេះ នាំឲ្យមានការរិះគន់ផងដែរ ខណៈប្រជាពលរដ្ឋកម្ពុជា កំពុងរងគ្រោះដោយសារវិបត្តិជំងឺកូវីដ១៩។ ក្នុងសេចក្តីជូនដំណឹងមួយចុះថ្ងៃទី២២ ខែតុលា អគ្គនាយកដ្ឋានពន្ធដារ បានលើកឡើងថា លោកនាយករដ្ឋមន្រ្តី ហ៊ុន សែន បានសម្រេចពន្យារពេលអនុវត្តពន្ធលើចំណេញមូលធននេះ រយៈពេល១ឆ្នាំទៀត គឺរហូតដល់ដំណាច់ឆ្នាំ២០២១។ ការអនុវត្តយកពន្ធនេះ នឹងចាប់ផ្តើមពីថ្ងៃទី១ ខែមករា ឆ្នាំ២០២២។ អគ្គនាយកដ្ឋានពន្ធដារបញ្ជាក់ថា ការសម្រេចពន្យារពេលនេះ គឺដើម្បីទុក«ពេលវេលាគ្រប់គ្រាន់»ដល់អ្នកជាប់ពន្ធ និងសាធារណជនទាំងអស់ ដើម្បីស្វែងយល់ឲ្យកាន់តែច្បាស់ និងត្រៀមខ្លួនចាប់ផ្តើមបង់ពន្ធចាប់ពីដើមឆ្នាំ២០២២។ កាលពីដើមខែតុលា លោក គង់ វិបុល អគ្គនាយកនៃអគ្គនាយកដ្ឋានពន្ធដារ មានប្រសាសន៍ថា ការបង់ពន្ធលើចំណេញមូលធននេះ គឺដើម្បីផ្តល់អត្ថប្រយោជន៍ដល់ប្រជាពលរដ្ឋក្រីក្រ ហើយរដ្ឋាភិបាលអាចប្រើប្រាស់ថវិកាទាំងនេះទៅជួយពួកគេ និងរៀបចំហេដ្ឋារចនាសម្ព័ន្ធក្នុងប្រទេស។ លោកបញ្ជាក់ថា ការយកពន្ធនេះ មិនមែន«សង្កត់ក»ប្រជាពលរដ្ឋនោះទេ។ រដ្ឋាភិបាលពន្យល់ថា មិនមែនប្រជាពលរដ្ឋទូទៅឲ្យតែលក់ផ្ទះឬដី ត្រូវជាប់ពន្ធចំណេញមូលធននោះទេ គឺភាគច្រើនអ្នកដែលមានអចលនទ្រព្យច្រើនលើសពីផ្ទះ ឬដីគោលរបស់ពួកគេ ដែលតម្រូវឲ្យចូលរួមចំណែកផ្តល់ប្រាក់ចំណេញដល់រដ្ឋ នៅពេលពួកគេលក់ចំណេញ។ បើតាមក្រសួងសេដ្ឋកិច្ចនិងហិរញ្ញវត្ថុ អត្រាពន្ធលើចំណេញមូលធនត្រូវបានកំណត់តាមអត្រាថេរ២០ភាគរយ។ ប្រាក់ចំណេញមូលធន គឺជាប្រាក់បន្ទាប់ពីការកាត់ថ្លៃដើម និងការចំណាយផ្សេងៗ ដូចជាការបង់ខាតការប្រាក់នៅធនាគារ ការជួសជុលកែលម្អផ្ទះ និងការចំណាយផ្សេងៗទៀត។ បើតាមក្រសួងសេដ្ឋកិច្ចនិងហិរញ្ញវត្ថុ អ្នកជាប់ពន្ធត្រូវដាក់លិខិតប្រកាសពន្ធតាមទម្រង់ ដែលកំណត់ដោយរដ្ឋបាលសារពើពន្ធ និងបង់ពន្ធលើចំណេញមូលធន ក្នុងអំឡុងពេលមិនលើសពី៣ខែ បន្ទាប់ពីសម្រេចបានចំណេញមូលធន៕